text: Fire tilskadekomne i ulykke ved Esbjerg
  26 november 2011 kl. 12.10
  Lørdag formiddag har budt på to trafikulykker ved henholdsvis Esbjerg og Vejen.
  Fem personer var indblandet i trafikulykker i det sydlige Jylland lørdag formiddag.
  I første omgang lød meldingen, at der var alvorlig tilskadekomst ved de to ulykker.
  Men da de implicerede blev nærmere undersøgt, viste det sig heldigvis, at der alene var tale om mindre skader.
  - Den ene ulykke var en soloulykke med en spirituspåvirket mand, der kørte galt ved Vejen, fortæller Michael Skaarup, der er vagtchef ved Syd- og Sønderjyllands Politi.
  Ved ulykken mistede manden herredømmet over bilen. Ifølge Ritzaus oplysninger kolliderede han med autoværnet, og bilen slog kolbøtter.
  Manden var angiveligt ikke iført sikkerhedssele og blev slynget ud af bilen ved ulykken, men slap altså med livet i behold.
  I den anden ulykke, som fandt sted få minutter tidligere på rute 30 på strækningen mellem Korskro og Årre, var fire personer indblandet.
  - Der er tale om et frontalsammenstød med fire tilskadekomne. Først lød meldingen, at en af dem var kommet alvorligt til skade, men så galt var det ikke fortæller Michael Skaarup.
  